נטליה דוברינסקה

נטליה דוברינסקה (באוקראינית: Наталя Добринська; נולדה ב-29 במאי 1982) היא אתלטית אוקראינית. האלופה האולימפית בקרב שבע (בייג'ינג 2008), אלופת העולם ושיאנית העולם לשעבר בקרב חמש (איסטנבול 2012).

 חייה 
דוברינסקה נולדה במחוז ויניצה שבאוקראינה, שני הוריה עסקו בספורט, אמה הייתה אלופה אזורית בתחרויות הורדת ידיים והצטיינה בכדוריד, כדורעף והדיפת כדור ברזל, אביה התחרה בריצה וסקי למרחקים והיה עסקן בתחום ואחותה עסקה בקפיצה לגובה. עד גיל 21 התאמנה בוויניצה, זכתה באליפות אוקראינה באתלטיקה לנוער בקרב שבע, חשבה לפרוש בעקבות סדרת פציעות אך עברה והחלה להתאמן בקייב. בשנים הבאות זכתה שלוש פעמים ברציפות באליפות אוקראינה באולם בקרב חמש. ב-2004 זכתה במדליית כסף בקרב חמש באליפות העולם באתלטיקה האולם ובאולימפיאדת אתונה סיימה במקום השמיני עם תוצאה של 6,255 נקודות.

ב-2005 זכתה במדליית ארד בקרב חמש באליפות אירופה באולם, באליפות העולם שהתקיימה באותה שנה בהלסינקי סיימה תשיעית בקרב שבע.

ב-2006 סיימה שישית באליפות אירופה וב-2007 סיימה שמינית אליפות העולם שהתקיימה באוסקה וחמישית בקרב חמש באליפות אירופה באולם.

ב-2008 סיימה רביעית באליפות העולם באולם, היא השתתפה בפעם השנייה במשחקים האולימפיים וזכתה במדליית זהב באולימפיאדת בייג'ינג לאחר שקבעה שיא אישי של 6,733 נקודות. היא ניצחה בשניים מהמקצועות וקבעה ארבעה שיאים אישים. בסיום התחרות הקדימה ב-30 נקודות את בת ארצה לודמילה בלונסקה שמאוחר יותר נפסלה בשל שימוש בסמים. התוצאות שקבעה במהלך התחרות:
ריצת 100 מטר משוכות: 13.44 שניות, שיא אישי
קפיצה לגובה: 1.80 מטר
הדיפת כדור ברזל: 17.29 מטר
ריצת 200 מטר: 24.39 שניות, שיא אישי
קפיצה לרוחק: 6.63 מטר, שיא אישי
הטלת כידון: 48.60 מטר, שיא אישי
ריצת 800 מטר: 2:17.72 דקות

ב-2009 סיימה במקום הרביעי באליפות העולם באתלטיקה שהתקיימה בברלין, וזכתה בסבב תחרויות התאחדות האתלטיקה הבינלאומית בקרב שבע. ב-2010 סיימה שנייה לאחר ג'סיקה אניס בקרב חמש באליפות העולם באולם שהתקיימה בדוחה, באליפות אירופה באתלטיקה באותה שנה, קבעה שיא אישי של 6,778 ושיאים אישים בארבעה מקצועות, אך סיימה שנייה לאחר אניס ששברה את שיא התחרות.

באליפות העולם באתלטיקה 2011 סיימה במקום הרביעי בתחרויות קרב שבע עם תוצאה של 6,444 נקודות, היא השתתפה גם בתחרויות הקפיצה למרחק אך לא העפילה לגמר לאחר שקבעה תוצאה של 6.38 מטר.

במרץ 2012 זכתה במדליית זהב בקרב חמש באליפות העולם באתלטיקה באולם שהתקיימה באיסטנבול, היא קבעה בתחרות שיא עולמי חדש של 5,013 נקודות בכך שברה את השיא הקודם שהחזיק מ-1992 והייתה לראשונה החוצה את רף ה-5,000 נקודות. שבועיים לאחר ניצחונה נפטר בעלה ומאמנה האישי שסבל ממחלת הסרטן. באולימפיאדת לונדון פרשה במהלך התחרות.

שיאים אישיים
אצטדיון
קרב שבע: 6,778 נקודות, 2010
ריצת 100 מטר משוכות: 13.43 שניות, 2011
קפיצה לגובה: 1.86 מטר, 2006
הדיפת כדור ברזל: 17.29 מטר, 2008
ריצת 200 מטר: 24.23 שניות, 2010
קפיצה לרוחק: 6.63 מטר, 2008
הטלת כידון: 49.25 מטר, 2010
ריצת 800 מטר: 2:11.34 דקות, 2011

אולם
קרב חמש: 5,013 נקודות, 2012
ריצת 60 מטר משוכות: 8.33 שניות, 2010
קפיצה לגובה: 1.85 מטר, 2007
קפיצה לרוחק: 6.57 מטר, 2012
הדיפת כדור ברזל: 17.18 מטר, 2008
ריצת 800 מטר: 2:11.15 דקות, 2012

קישורים חיצוניים

 Dima's memory is inspirational as Nataliya Dobrynska bids to deny Jessica Ennis gold at home, london evening standard, 26 באפריל 2012

הערות שוליים

קטגוריה:אתלטיות אוקראיניות
קטגוריה:מתחרות בקרב שבע
קטגוריה:אתלטיות באולימפיאדת לונדון (2012)
קטגוריה:אתלטיות באולימפיאדת בייג'ינג (2008)
קטגוריה:אתלטיות באולימפיאדת אתונה (2004)
קטגוריה:אלופות אולימפיות מאוקראינה
קטגוריה:אלופות אולימפיות: קרב שבע
קטגוריה:אוקראיניות שנולדו ב-1982
קטגוריה:אוקראינים שנולדו ב-1982